SKRIFTLIG FORESPØRGSEL E-0826/01

af Erik Meijer (GUE/NGL) til Kommissionen

(19. marts 2001)

Om: Støtte til aidsbekæmpelse gennem stillingtagen til fordel for den sydafrikanske lægemiddellov

1. Er Kommissionen bekendt med, at der den 5. marts ved højesteret i Pretoria indledes en retssag, som 42 farmaceutiske virksomheder har anlagt mod den sydafrikanske stat i det øjemed at få blokeret den sydafrikanske lægemiddellov, der gør det muligt for Sydafrika at producere eller importere billige lægemidler mod aids og andre sygdomme?

2. Har Kommissionen taget en skrivelse af 22. februar 2001 til efterretning, som Weemos, Niza og 22 andre nederlandske organisationer fremsendte med anmodning om Kommissionens støtte til den sydafrikanske lægemiddellov fra 1997, og hvad agter Kommissionen at gøre i anledning af denne skrivelse?

3. Er det Kommissionens generelle opfattelse, at der på baggrund af fattigdomssituationen i udviklingslandene i øjeblikket gøres tilstrækkeligt for at fremskaffe lægemidler mod aids til overkommelige priser, og deler Kommissionen den opfattelse, at konkrete initiativer såsom det af Cipla i Bombay iværksatte initiativ samt initiativer i Brasilien til fremskaffelse af billige lægemidler må støttes?

4. Deler Kommissionen den opfattelse, at der desuden også må søges strukturelle løsninger på problemet med lægemidler til overkommelige priser? Har Kommissionen konkrete planer herom? Hvilke planer er der i bekræftende fald tale om, og hvornår vil de blive offentliggjort?

Svar afgivet på Kommissionens vegne af Pascal Lamy

(6. april 2001)

1. Kommissionen er bekendt med at lægemiddelvirksomhederne har anlagt sag mod den sydafrikanske stat ved Sydafrikas højesteret på grund af loven om ændring af lægemidler og hermed beslægtede stoffer. Det er imidlertid ikke Kommissionens praksis at fremsætte kommentarer til verserende sagsanlæg, hverken i medlemsstaterne eller i tredjelande.

2. For så vidt angår det brev der blev sendt den 22. februar 2001 fra 24 nederlandske organisationer, afgav Kommissionen svar den 19. marts 2001. En kopi af dette svar sendes direkte til det ærede medlem og til Europa-Parlamentets sekretariat.

3. Kommissionen hilser med tilfredshed ethvert initiativ til nedsættelse af prisen på vigtige lægemidler. Den mener at TRIPS-aftalen (aftalen om handelsrelaterede intellektuelle ejendomsrettigheder) giver Verdenshandelsorganisationens medlemmer den nødvendige fleksibilitet til at sikre beskyttelsen af folkesundheden. Kommissionen er bekendt med det initiativ der er taget i Brasilien for at HIV/AIDS-smittede kan købe medicin til en overkommelig pris, samt det tilbud, der for nylig er fremsat af Cipla, en virksomhed i Bombay. Den har dog endnu ikke set de nærmere detaljer i nævnte initiativer.

4. Det er Kommissionens faste overbevisning at der må gøres mere for at give udviklingslandenes befolkning bedre adgang til sundhedspleje, og sørge for at medicin kan købes til en overkommelig pris. Dette var netop baggrunden for at Kommissionen midt i år 2000 fastlagde en global strategi, som den 21. februar 2001 blev suppleret med vedtagelse af et handlingsprogram for en fremskyndet indsats inden for bekæmpelse af HIV/AIDS, malaria og tuberkulose som led i fattigdomsbekæmpelsen(1). Programmet indeholder en redegørelse for, hvilke foranstaltninger der skal træffes i løbet af de kommende fem år, i første række for

- at optimere sundheds-, AIDS- og befolkningsforanstaltninger via Fællesskabets udviklingsbistand og verdensomspændende partnerskaber

- at styrke lægemiddelspolitikken og forbedre den lokale lægemiddelsproduktionskapacitet

- at oprette et verdensomspændende prisgradueringssystem for lægemidler og at nedsætte told og andre omkostninger

- at støtte Verdenshandelsorganisationens medlemmer i udviklingslandene i deres bestræbelser på at gennemføre TRIPS-aftalen, og tilskynde til en international debat om forbindelsen mellem aftalen og beskyttelse af folkesundheden

- at styrke og øge støtten til forskning i og udvikling af vacciner.

Handlingsprogrammet danner grundlag for Kommissionens politik vedrørende smitsomme sygdomme og fattigdomsbekæmpelse, og herunder adgang til at købe lægemidler til en overkommelig pris.

(1) KOM(2001) 96. Kan ses på netstedet http://europa.eu.int/eur-lex/en/com/cnc/2000/com2000_0585en02.pdf og http://europa.eu.int/eur-lex/en/com/cnc/2001/com2001_0096en01.pdf.